送友人
作者：釋德洪
朝代：宋

paragraphs: 幽人獨負三尺琴，自謂羲皇得意深。
經年不肯鼓一曲，欲造千里求知音。
夕陽渡口西風起，黄葉紛紛墜秋水。
送君默默上孤舟，片帆忽舉風波裏。
此去吳中風物好，重複江湖我曾到。
桂子落時雙澗秋，白猿啼處孤松老。
却入苕谿凡幾里，連天震澤無窮已。
紅蕖苞拆流水香，紫蓴絲軟鱸魚美。
何時興盡見歸舟，古今客路多飄流。
孤雲别鶴無蹤跡，空聽蟬聲野渡頭。